REGOLAMENT TAL-КUMMISSJONI (KE) Nru 1200/2009
tat-30 ta’ Novembru 2009
li jimplimenta r-Regolament (KE) Nru 1166/2008 tal-Parlament Ewropew u tal-Kunsill dwar stħarriġ ta’ strutturi tal-farms u l-istħarriġ dwar metodi ta’ produzzjoni agrikola, fir-rigward tal-koeffiċjenti ta’ unitajiet tal-bhejjem u d-definizzjonijiet tal-karatteristiċi
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1166/2008 tal-Parlament Ewropew u tal-Kunsill tad-19 ta’ Novembru 2008 dwar stħarriġ ta’ strutturi tal-farms u l-istħarriġ dwar metodi ta’ produzzjoni agrikola u li jirrevoka r-Regolament tal-Kunsill (KEE) Nru 571/88 (1), u b’mod partikolari l-Artikolu 2, il-punt (b) u l-Artikoli 7(4) u 11(7) tiegħu,
Billi:
(1)
Ir-Regolament (KE) Nru 1166/2008 jistabbilixxi qafas ġdid għall-produzzjoni ta’ statistika Komunitarja li tista’ titqabbel dwar l-istruttura ta’ azjendi agrikoli u għal stħarriġ dwar metodi ta’ produzzjoni agrikola.
(2)
Il-koeffiċjenti ta’ unitajiet tal-bhejjem jintużaw minflok in-numru attwali ta’ annimali sabiex isiru aggregazzjonijiet li jistgħu jitqabblu ta’ kategoriji ta’ annimali differenti.
(3)
Il-koeffiċjenti ta’ unitajiet tal-bhejjem għandhom ikunu bbażati fuq sett komuni ta’ valuri sabiex tiġi żgurata l-paragunabilità mal-Komunità kollha fir-rigward tal-applikazzjoni tar-rekwiżiti ta’ kopertura u preċiżjoni.
(4)
Bi qbil mal-Artikolu 2, il-punt (b) tar-Regolament (KE) Nru 1166/2008, jeħtieġ li jiġu adottati l-koeffiċjenti ta’ unitajiet tal-bhejjem li għandhom jintużaw għall-istħarriġ ta’ struttura tal-farms u għall-istħarriġ ta’ metodi ta’ produzzjoni agrikola.
(5)
Għall-iskopijiet ta’ paragunabilità, it-termini li hemm fil-lista ta’ karatteristiċi għandhom jinftehmu u jiġu applikati b’mod uniformi mal-Komunità kollha.
(6)
Bi qbil mal-Artikolu 7(4) tar-Regolament (KE) Nru 1166/2008, jeħtieġ li jiġu adottati d-definizzjonijiet tal-karatteristiċi li għandhom jintużaw għall-istruttura tal-farm.
(7)
Bi qbil mal-Artikolu 11(7) tar-Regolament (KE) Nru 1166/2008, jeħtieġ li jiġu adottati d-definizzjonijiet tal-karatteristiċi li għandhom jintużaw għall-istħarriġ dwar metodi ta’ produzzjoni agrikola.
(8)
Id-Deċiżjoni tal-Kummissjoni 2000/115/KE tal-24 ta’ Novembru 1999 rigward id-definizzjonijiet tal-karatteristiċi, il-lista ta’ prodotti agrikoli, l-eċċezzjonijiet għad-definizzjonijiet u r-reġjuni u d-distretti rigward l-istħarriġ tal-istruttura tal-azjendi agrikoli (2) timplimenta r-Regolament tal-Kunsill (KEE) Nru 571/88 (3). Huwa xieraq li dik id-Deċiżjoni tinbidel b’dan ir-Regolament.
(9)
Il-miżuri stipulati f’dan ir-Regolament huma bi qbil mal-opinjoni tal-Kumitat Permanenti għall-Istatistika Agrikola stabbilit mid-Deċiżjoni tal-Kunsill 72/279/KEE (4),
ADOTTAT DAN IR-REGOLAMENT:
Artikolu 1
Il-koeffiċjenti ta’ unitajiet tal-bhejjem li għandhom jintużaw fir-rigward tal-applikazzjoni tar-rekwiżiti ta’ kopertura u preċiżjoni għall-istħarriġ ta’ struttura tal-farms u għall-istħarriġ dwar metodi ta’ produzzjoni agrikola tal-Komunità għandhom jiġu stabbiliti fl-Anness I.
Artikolu 2
Id-definizzjonijiet tal-karatteristiċi li għandhom jintużaw għall-istħarriġ ta’ struttura tal-farms tal-Komunità għandhom ikunu kif stabbilit fl-Anness II.
Artikolu 3
Id-definizzjonijiet tal-karatteristiċi li għandhom jintużaw għall-istħarriġ Komunitarju dwar metodi ta’ produzzjoni agrikola għandhom ikunu kif stabbilit fl-Anness III.
Artikolu 4
Id-Deċiżjoni 2000/115/KE hija revokata.
Artikolu 5
Dan ir-Regolament jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Novembru 2009.